Sout: Van knippie tot in die knyp(Foto: iStock) Om iets met ŉ knippie sout te neem is nie om dowe neute ŉ gesegde wat ons gereeld gebruik of hoor nie. ŉ Gereg (veral teen deesdae se buitensporige restaurantpryse) moet egter sy sout werd wees, of hoe? So seker soos wat die see sout is, waarsku gesondheidskenners, is ŉ sak sout saam met iemand opeet buite die kwessie. Ofskoon ons liggaam dié mineraal (natrium) nodig het sodat ons gesonde, sout-van-die-aarde-mense kan wees, moet ons ligloop vir Sannie (se sewe sakke sout) én vir Sak, Sarel. Volgens die Wêreldgesondheidsorganisasie (WGO) help soutinname van minder as 5 g per dag volwassenes om bloeddruk in bedwang te hou en die risiko van kardiovaskulêre siektes, beroertes, osteoporose, niersiektes en koronêre hartaanvalle te verminder. Die belangrikste voordeel van die verlaging van ons soutinname is die ooreenstemmende verlaging in hoë bloeddruk. Kinders se (hoë) soutinname is ook rede tot kommer, sê die WGO. Tog neem mense gemiddeld 9 tot 12 g sout per dag in. Dít, meen die WGO, vryf sout in die wonde. Tot 2,5 miljoen sterftes kan jaarliks wêreldwyd voorkom word as ons ophou om ouma se sout-en-peperstelletjie die middelpunt van die etenstafel te maak. Wêreldsoutbewustheidsweek is die afgelope week gevier en het die kollig opnuut op die noodsaaklikheid en gevare van sout geplaas. Sout staan ook bekend as natriumchloried (NaCl), en bestaan uit 40% natrium en 60% chloried. Sommige soutvariëteite word versterk met jodium, yster, foliensuur of ŉ kombinasie hiervan. Tafelsout bevat byvoorbeeld dikwels bygevoegde jodium. Die hoofbron van natrium in ons dieet is sout, hoewel dit ook van onder meer natriumglutamaat, ŉ spesery, afkomstig kan wees. Natrium kom natuurlik voor in ŉ verskeidenheid kossoorte soos melk, vleis en skulpvis. Dit word dikwels in groot hoeveelhede aangetref in verwerkte voedsel soos brood, verwerkte vleis, peuselhappies, voorafbereide maaltye en wegneemetes, asook in sous soos soja- en vissous. (Foto: iStock) Natrium is noodsaaklik vir talle noodsaaklike liggaamsfunksies, insluitend vloeistofbalans, senuweegesondheid, voedingstofabsorpsie en spierfunksie. Hier is sewe van die funksies wat sout verrig: (Foto: iStock)